Is-suġġett tas-Summit Soċjali Tripartitiku kien "L-implimentazzjoni flimkien ta' rkupru ekonomiku u soċjali inklużiv fl-Ewropa" . Id-diskussjonijiet kienu strutturati madwar il-mistoqsijiet li ġejjin: Kif tista' l-Faċilità għall-Irkupru u r-Reżiljenza tappoġġa bl-aħjar mod it-tkabbir ekonomiku, il-ħolqien tal-impjiegi u r-reżiljenza soċjali meħtieġa għal irkupru soċjalment ġust? Kif jistgħu l-fondi ta' rkupru tal-UE jikkontribwixxu bl-aħjar mod biex tinkiseb il-mira l-ġdida tal-klima tal-UE għall-2030? Kif jista' l-irkupru jaċċellera tranżizzjoni diġitali ġusta u jrawwem opportunitajiet għall-ħaddiema u l-SMEs? X'rwol għandu d-djalogu soċjali fl-iżgurar tas-suċċess ta' NextGenerationEU? Il- President tal-Kunsill Ewropew Charles Michel iddikjara: ''Il-ftehim storiku li ntlaħaq mis-27 stat membru f'Lulju ser iżid il-kapaċità tal-Ewropa li tegħleb il-konsegwenzi tal-pandemija. Is-sħab soċjali qed jaqdu rwol ċentrali fl-artikolazzjoni ta' rispons effettiv għall-kriżi u ser ikomplu jagħmlu dan fl-implimentazzjoni tal-Pjan ta' Rkupru. Dan is-Summit Soċjali Tripartitiku huwa opportunità meħtieġa biex naġixxu flimkien. Il-Pjan ta' Rkupru huwa essenzjalment pjan ta' trasformazzjoni u l-ħaddiema u l-kumpaniji huma fuq quddiem nett ta' din it-trasformazzjoni massiva. Qed ningħaqdu flimkien biex nippromwovu rkupru ekoloġiku, diġitali u ġust li jagħti spinta lit-tkabbir u joħloq l-impjiegi għall-Ewropej kollha.'' Il- President tal-Kummissjoni Ewropea Ursula von der Leyen qalet: ''Irridu nirkupraw minn din il-kriżi flimkien. Jeħtieġ li jkollna lil kulħadd magħna u d-djalogu bejn il-gvernijiet u s-sħab soċjali huwa kruċjali għas-suċċess tagħna. Dan ser jiżgura li NextGenerationEU jgħin lill-istati membri jagħtu spinta lill-ekonomiji tagħhom, jappoġġaw in-negozji, speċjalment l-SMEs, u joħolqu l-impjiegi madwar l-Ewropa kollha. L-investiment fit-tranżizzjoni ekoloġika u diġitali ser jgħinna nerġgħu nagħtu l-ħajja lill-ekonomija tagħna u nipprovdu benefiċċji lil kull kumpanija u lil kull ħaddiem madwar l-Unjoni tagħna.'' Min-naħa tal-presidenza b'rotazzjoni, il- Kanċillier Ġermaniż Angela Merkel, issottolinjat: ''L-Unjoni Ewropea qed tiffaċċa l-akbar sfida ekonomika u soċjali mit-Trattati fundaturi. Matul il-Presidenza tagħna tal-Kunsill, ser inkomplu nużaw il-mezzi kollha għad-dispożizzjoni tagħna biex niġġieldu l-pandemija u l-konsegwenzi tagħha. Il-Fond Ewropew għall-Irkupru huwa strument importanti f'dawn l-isforzi. Dan huwa ta' eżempju għall-investiment f'setturi b'potenzjal sinifikanti għall-futur, bħat-tibdil fil-klima u t-trasformazzjoni diġitali, li diġà qed ibiddlu l-ħajja tax-xogħol tagħna. Huwa preċiżament matul żminijiet ta' kriżi bħal dan li huwa vitali għas-sħab soċjali li jinvolvu ruħhom u li jaqdu rwol fit-tiswir tal-bidla. Huma kruċjali għall-proċess tal-bini ta' Ewropa soċjali u l-iżgurar tal-koeżjoni soċjali. Sabiex negħlbu l-kriżi, neħtieġu Ewropa ġusta u soċjali li tkun ekonomikament b'saħħitha u adatta għall-futur. Nistgħu niksbu dan biss billi naħdmu flimkien.'' Is- Segretarju Ġenerali tal-Konfederazzjoni Ewropea tat-Trade Unions (KETU), Luca Visentini, qal: ''Il-pjan ta' rkupru tal-UE huwa bidla pożittiva mill-awsterità tal-imgħoddi. 45 miljun ħaddiem f'riskju ta' qgħad, u dawk fis-servizzi essenzjali, jistħoqqilhom futur diġitali soċjalment ġust u aktar ekoloġiku. Irid iwassal għal pagi ġusti permezz ta' negozjar kollettiv aktar b'saħħtu u t-tnaqqas fl-inugwaljanzi, partikolarment għal dawk f'impjiegi sottovalutati u prekarji, ħafna drabi mwettqa min-nisa. Il-fondi għall-irkupru għandhom jitħallsu biss lill-pajjiżi li jirrispettaw l-istat tad-dritt, u biss lil kumpaniji li jirrispettaw id-drittijiet tal-ħaddiema. Irid jinvolvi wkoll sħubija mal-unions u mal-impjegaturi biex jitfasslu pjanijiet ta' rkupru Ewropej u nazzjonali, u biex tiġi żgurata tranżizzjoni soċjalment ġusta lejn ekonomija li ma tagħmilx ħsara lill-klima. Il-miżuri ta' emerġenza tal-UE biex jiġu salvati l-impjiegi jridu jkomplu għaddejjin sakemm l-irkupru jibda jaħdem u jridu jitmexxew 'il quddiem inizjattivi leġiżlattivi importanti tal-UE bħal dawk dwar pagi minimi ġusti, trasparenza fil-pagi, introjtu minimu u diliġenza dovuta.'' Il- President ta' BusinessEurope , Pierre Gattaz, li jirrappreżenta lill-impjegaturi, (BusinessEurope, CEEP, UEAPME) qal: ''L-azzjonijiet kollha tal-UE matul is-sena li ġejja jridu jiffukaw fuq l-iżgurar li l-pakkett finanzjarju, maqbul mill-Kunsill Ewropew f'Lulju għall-irkupru mill-kriżi tal-COVID-19, jilħaq b'mod rapidu lill-intrapriżi u lill-ħaddiema. L-ispinta lill-investiment biex jinħolqu impjiegi ġodda u jiġu appoġġati negozji vijabbli ta' kull daqs, b'mod partikolari l-SMEs, kif ukoll il-ħaddiema tagħhom għandha tkun fil-qalba tar-rispons tal-Ewropa għall-kriżijiet. Dan jeħtieġ investiment fil-proġetti t-tajbin u l-implimentazzjoni tar-riformi meħtieġa biex jiġi ġġenerat it-tkabbir meħtieġ għall-irkupru mill-kriżi tal-lum, u biex tittejjeb il-ħajja tal-ġenerazzjonijiet futuri. Minbarra l-enfasi qawwija fuq it-tranżizzjonijiet ekoloġiċi u diġitali, aħna nilqgħu t-tisħiħ ta' ktajjen tal-valur u ta' ekosistemi industrijali ewlenin kif ukoll infrastrutturi u servizzi essenzjali tal-UE ta' interess ġenerali. Bħala impjegaturi Ewropej, il-prijorità tagħna hija li niżguraw li l-appoġġ finanzjarju taħt il-QFP il-ġdid u Next Generation EU jippermetti lill-intrapriżi jinvestu, jikbru u joħolqu l-impjiegi.'' Il-fehmiet ikkwotati f'dan it-test huma dawk tal-individwu / tal-organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa